સ્કંદપુરાણમાં મળતા ઉલ્લેખ મુજબ કહેવાય છે કે, જ્યારે દક્ષ પ્રજાપતિના યજ્ઞમાં સતીએ પોતાના શરીરને હોમી દીધું એ પછી સાક્ષાત્ કાલભૈરવ સમાન અને અત્યંત ક્રોધિત એવા ભગવાન શિવ સતીના મૃતદેહને ખભે ઉપાડીને પૃથ્વી પર ક્રોધાયમાન અવસ્થામાં ભયંકર નૃત્ય કરવા લાગ્યા. એમ કરતાં તેઓ ગુજરાતના આનર્ત [ દ્વારિકાની આસપાસનો પ્રદેશ ]માં આવ્યા જ્યાં મહર્ષિ બ્રાહ્મણોના આશ્રમ હતાં. ભગવાન શિવના દિગંબર સ્વરૂપને જોઇને મહર્ષિઓની પત્નીઓ બધાં કામકાજ ભુલીને માત્ર શિવના અત્યંત પ્રભાવશાલી અને જગત કલ્યાણી સ્વરૂપ ભણી નજર નાખી રહી. આથી ગુસ્સે થઇને બ્રાહ્મણ મહર્ષિઓએ શિવને શાપ આપ્યો અને શિવજીનું લિંગ અલગ થઇને સીધું જ પાતાળમાં પ્રવેશી ગયું.